Omul invizibil

Omul invizibil (1897) (titlu original The Invisible Man) este un roman science fiction de H.G. Wells. Inițial a fost serializat în Pearson's Magazine în 1897, fiind ulterior publicat în volum în același an. Omul invizibil din titlu este Griffin, un savant care consideră că dacă unei persoane i se modifică indicele de refracție pentru a deveni identic cu al aerului, iar corpul său nu absoarbe sau reflectă lumina, el va deveni invizibil.
Cartea începe în satul englez Iping din West Sussex, în care curiozitatea și teama localnicilor este stârnită de apariția în han a unui străin misterios. Acesta își apără cu strășnicie intimitatea, petrecându-și majoritatea timpului alături de chimicalele din laboratorul său și ieșind afară doar noaptea.
Între timp, în sat au loc o serie de furturi, ale căror victime nu reușesc să vadă infractorul. Într-o zi, când proprietarii hanului intră în camera străinului, găsesc hainele acestuia împrăștiate peste tot, dar nicio urmă a oaspetelui. Însă obiectele din cameră par a prinde viață, alungându-i pe vizitatorii nepoftiți. Chestionându-l ulterior pe străin despre acest lucru, d-na Hall află că acesta este invizibil. Femeia fuge, îngrozită, iar încercarea poliției de a-l prinde pe străin eșuează, deoarece acesta își aruncă toate hainele de pe el, rămânând complet invizibil.
Omul invizibil fuge de la han și își găsește un asistent, în persoana vagabondului Thomas Marvel. Acesta este desemnat să recupereze de la han cărțile și aparatura omului invizibil, în timp ce acesta din urmă fură hainele doctorului și ale vicarului.
După furt, Marvel se decide să îl denunțe poliției pe omul invizibil, fugind apoi în orașul Burdock, unde se ascunde la un han. Dornic de răzbunare, omul invizibil încearcă să îl prindă, dar este împușcat de un american, fiind nevoit să fugă. Refugiat în casa doctorului Kemp, omul invizibil își pansează rana, revelându-i apoi doctorului adevărata sa identitate - Griffin, un strălucitor student la medicină, alături de care Kemp a studiat la universitate.
Griffin îi povestește lui Kemp că, după ce a părăsit universitatea, a ajuns foarte sărac. Hotărât să realizeze ceva notabil în domeniul științei, a început să lucreze la un experiment menit să facă invizibili oamenii și obiectele, folosind bani furați de la tatăl său, care se sinucide după ce află că e jefuit de propriul fiu. Experimentele lui Griffin modifică indicele de refracție al obiectelor, ceea ce permite luminii să nu își modifice unghiul când le străbate și făcându-le, astfel, invizibile. El face un test pe pisica vecinilor, dar când proprietara descoperă lipsa ei, îl reclamă la poliție, Griffin fiind nevoit să devină el însuși invizibil, pentru a scăpa. Griffin consideră că unul dintre motivele pentru care poate fi invizibil este acela că e un albinos, menționând că mâncarea rămâne vizibilă în stomac până când e digerată, oferind imaginea bizară a curgerii ei prin aer.
Experimentele făcute la han erau menite să facă procesul reversibil, Griffin plănuind să terorizeze națiunile cu Kemp pe post de complice. Înțelegând că vechiul său prieten e nebun, Kemp nu are nicio intenție de a-l ajuta, ci anunță poliția. Griffin scapă și îi lasă lui Kemp un mesaj, anunțându-l că va fi prima victimă a regimului teorii pe care el, omul invizibil, îl va instaura. Kemp nu își pierde cumpătul, ci pune la cale un plan de a-l captura pe Griffin, în care el este momeala. Biletul trimis de el autorităților cade însă în mâna lui Griffin.
Planul e dejucat, iar Griffin pornește în urmărirea lui Kemp, care fuge prin mulțime, încercând să scape. Când Griffin reușește să îl doboare pe Kemp, este lovit la rândul său de mulțimea care se înghesuise în jurul acestuia și care, turbată de furie, îl linșează în ciuda intervenției lui Kemp. Omul invizibil moare din cauza rănilor, cadavrul său devenind încetul cu încetul vizibil după moarte. Ulterior, este revelat faptul că Marvel deține notițele lui Griffin, din care lipsesc câteva pagini, formula invizibilității fiind scrisă într-un amestec de rusă și greacă pe care acesta nu știe să le citească.
Griffin,personajul principal al romanului, este un tânăr savant care vrea să creeze o rasă de oameni invizibili.
Dr. Kemp este un savant care locuiește în orașul Port Burdock. Este un vechi prieten al lui Griffin, care îl vizitează după ce devine invizibil. Cu ajutorul lui, Griffin speră să își pună în aplicare planul de a teroriza lumea. Kemp înțelege că vechiul său prieten și-a pierdut mințile și vrea să îl dea pe mâna autorităților.
În ecranizarea din 1933 Kemp primește prenumele Arthur, fiind jucat de William Harrigan. Aici, el este un savant destul de incompetent, care lucrează împreună cu doctorului Jack Griffin, care e asistentul doctorului Cranley. Spre deosebire de personajul din carte, curajos și onest, cel din film este un intrigant laș, care încearcă să saboteze experimentele lui Griffin și să îi fure logodnica.
Dl. Hall este soțul d-nei Hall, pe care o ajută să conducă hanul. Este prima persoană din Iping care sesizează că Griffin este invizibil: când un câine îl mușcă, sfâșiindu-i mănușa, Griffin se retrage în camera sa, unde Hall îl urmează pentru a vedea dacă a pățit ceva, fiind pus în fața imaginii lui Griffin fără mănușă și, aparent, fără mână.
În ecranizarea din 1933 Hall primește prenumele Herbert, fiind rănit foarte grav de Griffin. Rolul său este interpretat de Forrester Harvey.
D-na. Hall este proprietara hanului la care poposește Griffin. Foarte prietenoasă, cu picioarele pe pământ, adoră să socializeze cu oaspeții, fiind frustrată de refuzul continuu al lui Griffin de a discuta cu ea.
În ecranizarea din 1933 primește prenumele Jenny, fiind jucată de Una O'Connor.
Thomas Marvel e un bomj bătrân recrutat de omul invizibil ca asistent. Speriat de partenerul său, va fugi cu notițele și banii lui Griffin, căutând protecția poliției din Port Burdock. Cu ajutorul banilor furați își va deschide un han, numit "Omul invizibil", devenind foarte bogat. Speră să descopere într-o zi secretul invizibilității, deși nu cunoaște limbile în care sunt scrise notițele lui Griffin,iar unele dintre ele s-au deteriorat.
În seria BD a lui Alan Moore, The League of Extraordinary Gentlemen, în care Griffin este personaj principal, se sugerează că Marvel ar fi fost omul ucis de mulțime la sfârșitul romanului. Marvel nu apare în ecranizarea din 1933.
Col. Adye este șeful poliției din Port Burdock. Anunțat de Kemp despre planurile lui Griffin, îl salvează pe primul de furia omului invizibil, pe care îl doboară în timpul urmăririi prin mulțime. Se precizează că a fost împușcat de Griffin și nu s-a mai ridicat, dar în epilog este prezentat ca unul dintre cei care îl interoghează pe Thomas Marvel despre lucrurile omului invizibil, deși nu este clar dacă aceste evenimente au avut loc înainte sau după ce a fost împușcat.
Dr. Cuss este un doctor din Iping. Intrigat de poveștile despre un oaspete bandajat care stă la han, merge să îl vadă, dar este pișcat de nas de către mâna invizibilă a lui Griffin. Povestindu-i reverendului Bunting despre eveniment, nu este crezut. După ce se dovedește că Griffin este omul invizibil, Cuss - împreună cu Bunting - îi iau notițele, pe care Griffin și le recuperează, furând în același timp hainele celor doi.
J. A. Jaffers este polițist în Iping, fiind chemat de dl și d-na Hall să îl aresteze pe Griffin, pe care îl suspectează că l-ar fi jefuit pe reverendul Bunting. Ca majoritatea locuitorilor din Iping, este deschis la minte și adaptabil - își revine repede din șocul descoperirii că Griffin este invizibil și încearcă să îl aresteze. Este prezent în ecranizarea din 1933.
Reverendul Bunting este vicar în Iping. Este jefuit de toate hainele sale de către Griffin.
În 2000 și 2002 a existat un serial de televiziune intitulat Invisible Man, redenumit ulterior IMAN.
Distribuția producției de la Stratford East din 1991 a fost: Jon Finch - Griffin, Brian Murphy - Thomas Marvel, Toni Palmer - D-na. Hall, Andrew Secombe - Squire Burdock, Geoffrey Freshwater - PC Jaffers/Dr Kemp, Caroline Longo - D-ra Statchell, Liza Hayden - Millie, Miles Richardson - Dr Cuss/ Fearenside/Wadgers/Col. Adye, Philip Newman - Wicksteed, Jonathan Whaley MC/ Teddy Henfrey/Reverendul Bunting.
- In stagiunea 1974 si timp de doi ani s-a jucat cu succes la teatrul Ion Creanga din București adaptarea lui Ion Hobana a romanului " Omul Invizibil " de H. Wells in regia Olimpiei Arghir si avându-l in rolul titular - Profesorul Griffin , Omul Invizibil - pe actorul Lucian Muscurel . Vezi si cronica :" Omul Invizibil- o dramatizare de exceptie pe scena teatrului Ion Creanga" se Dragomir Horomnea (https://fr.scribd.com/doc/27928/Nr466-1974).
La ora actuală (a început pe 13 noiembrie 2010) "Omul invizibil" este jucat la Teatrul Menier (Fabrica de Ciocolată Menier) Londra, până pe 13 februarie 2011. Daili Express i-a făcut o recenzie favorabilă, în timp ce Financial Times i-a dat 3 stele din 5, criticând lipsa elementelor de groază, deși asta poate fi justificat prin faptul că publicul țintă are 8 ani. Cititorii de pe whatsonstage.com i-au oferit piesei o recenzie mai bună decât site-ul.